सामुदायिक रेडियो एक ओर जहां लोगों को जागरुक करने का काम कर रहे हैं वहीं दूसरी तरफ आम लोगों की आवाज बनकर उनकी समस्याओं को शासन-प्रशासन तथा सरकार तक पहुंचाने में मदद कर रहे हैं. यह समुदायों को आपस में जोड़ने तथा सामुदायिक भावना से सामूहिक निर्णय लेने समुदायों को प्रेरित कर रहे हैं. सामुदायिक रेडियो के माध्यम से लोग अपने आसपास घट रही घटनाओं का बारे में जागरूक हो रहे हैं. सहगल फाउंडेशन की संचार निदेशक पूजा ओ. मुरादा का कहना है कि अक्सर देखा गया है कि पारंपरिक मीडिया मसलन टी.वी. और अखबारों में ग्रामीण खबरों, समस्याओं और मुद्दों का अभाव रहता है. ऐसे में हम सामुदायिक रेडियो "अल्फाज़-ए-मेवात" के जरिए ग्रामीण भारत को शहरी भारत से जोड़ने का प्रयास कर रहे हैं. उनका कहना है कि कम्यूनिटी रेडियो के माध्यम से हम मीडिया को ज्यादा लोकतांत्रिक और विकेन्द्रीकृत करने का प्रयास कर रहे हैं. रेडियो पर क्षेत्र की समस्याएँ ही नहीं बल्कि स्थानीय लोगों को अपनी कविताएँ-गीत, पारंपरिक ज्ञान और खासकर लोकगीत गाने और प्रस्तुत करने का मंच भी प्रदान कर रहा है. ग्रामीण क्षेत्रों में जहाँ आज भी में मनोरंजन के नाम पर न तो टीवी है और न ही अखबार वहाँ यह जागरूकता के साथ-साथ ज्ञान-विज्ञान और मनोरंजन का साधन बनकर लोगों के जीवन में बदलाव का द्योतक बन गया है.